b'\n_START_ARTICLE_\nCarlo Airoldi\n_START_PARAGRAPH_\nCarlo Airoldi (21. syyskuuta 1869 Origgio \xe2\x80\x93 1929) oli italialainen kest\xc3\xa4vyysjuoksija._NEWLINE_Airoldi syntyi maanviljelij\xc3\xa4perheeseen Origgiossa Saronnon l\xc3\xa4hist\xc3\xb6ll\xc3\xa4. Jo nuorena poikana h\xc3\xa4n kilpaili Varesen alueella juoksukilpailuissa ja my\xc3\xb6hemmin my\xc3\xb6s kansainv\xc3\xa4lisell\xc3\xa4 tasolla. H\xc3\xa4nen pahin kilpakumppaninsa oli marseillelainen Louis Ort\xc3\xa8gue. Vuonna 1892 h\xc3\xa4n voitti Lecco\xe2\x80\x94Milano -kilpailun ja Milano\xe2\x80\x94Torinon. Syyskuussa 1895 h\xc3\xa4n voitti 1050 kilometri\xc3\xa4 pitk\xc3\xa4n ja 12 etapista koostuneen Milano\xe2\x80\x94Barcelona -kilpailun, mist\xc3\xa4 h\xc3\xa4n sai palkkiksi 2 000 pesetaa._NEWLINE_Airoldi tarvitsi rahaa osallistuakseen 1896 Ateenan olympialaisten maratonille, joten h\xc3\xa4n solmi sopimuksen La Bicicletta -lehden kanssa. H\xc3\xa4nen t\xc3\xa4ytyi k\xc3\xa4vell\xc3\xa4 Ateenaan It\xc3\xa4valta-Unkarin ja Turkin kautta, noin 70 kilometri\xc3\xa4 joka p\xc3\xa4iv\xc3\xa4, ja lehti raportoi h\xc3\xa4nen liikkeist\xc3\xa4\xc3\xa4n. Saavuttuaan vihdoin perille Ateenaan h\xc3\xa4nt\xc3\xa4 pidettiin ammattilaisena eik\xc3\xa4 annettu osallistua kilpailuun. T\xc3\xa4h\xc3\xa4n ratkaisuun hyvin pettyneen\xc3\xa4 Airoldi yritti my\xc3\xb6hemmin urallaan haastaa olympiamaratonin voittajaa Spiridon Luisia juoksukilpailuun, mutta he eiv\xc3\xa4t koskaan kohdanneet. Airoldi jatkoi juoksu-uraansa Sveitsiss\xc3\xa4, miss\xc3\xa4 h\xc3\xa4n asui ja oli mennyt naimisiin. My\xc3\xb6hemmin h\xc3\xa4n muutti Etel\xc3\xa4-Afrikkaan etsim\xc3\xa4\xc3\xa4n onneaan.'